ᱞᱚᱠᱠᱷᱚᱱ ᱥᱚᱨᱮᱱ

ᱞᱚᱠᱷᱚᱱ ᱥᱚᱨᱮᱱ ᱫᱚ ᱢᱤᱫ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱠᱟᱱᱟᱭ᱾ ᱩᱱᱤ ᱫᱚ ᱟᱥᱚᱠᱟᱭ ᱛᱮ ᱠᱟᱹᱦᱱᱤ ᱚᱱᱚᱞᱤᱭᱟᱹ ᱞᱮᱠᱟᱛᱮ ᱦᱚᱲ ᱠᱚ ᱴᱷᱮᱱ ᱩᱯᱨᱩᱢ ᱢᱮᱱᱟᱜ ᱛᱟᱭᱟ᱾

 ᱡᱟᱱᱟᱢ ᱟᱨ ᱜᱷᱟᱨᱚᱸᱡᱽ 
ᱞᱚᱠᱷᱚᱱ ᱥᱚᱨᱮᱱ ᱫᱚ ᱘ ᱡᱟᱱᱩᱣᱟᱨᱤ ᱑᱙᱕᱙ ᱥᱟᱞ ᱨᱮ ᱯᱚᱪᱷᱤᱢ ᱵᱟᱝᱞᱟ ᱯᱚᱱᱚᱛ ᱨᱮᱱᱟᱜ ᱵᱟᱸᱠᱩᱲᱟ ᱦᱚᱱᱚᱛ, ᱵᱟᱹᱨᱤᱠᱩᱞ ᱛᱷᱟᱱᱟ ᱨᱮᱱᱟᱜ ᱦᱤᱡᱽᱞᱤ ᱛᱤᱞᱟᱵᱚᱱᱤ ᱰᱟᱠ ᱚᱲᱟᱜ ᱛᱟᱹᱨᱤ ᱨᱮ ᱢᱮᱱᱟᱜ ᱦᱤᱡᱽᱞᱤ ᱟᱹᱛᱩ ᱨᱮᱭ ᱡᱟᱱᱟᱢ ᱞᱮᱱᱟ᱾ ᱟᱡ ᱵᱟᱵᱟ ᱦᱟᱜ ᱧᱩᱛᱩᱢ ᱫᱚ ᱯᱚᱧᱪᱟᱱᱚᱱ ᱥᱚᱨᱮᱱ ᱟᱨ ᱟᱭᱳ ᱫᱚ ᱥᱟᱫᱚᱨᱤ ᱥᱚᱨᱮᱱ᱾

 ᱥᱤᱠᱷᱱᱟᱹᱛ 
ᱩᱱᱤ ᱫᱚ ᱦᱟᱲᱟᱢᱜᱟᱲᱟ ᱯᱨᱟᱭᱢᱟᱨᱤ ᱤᱥᱠᱩᱞ ᱟᱨ ᱥᱭᱟᱢᱟᱨᱤ ᱯᱨᱟᱭᱢᱟᱨᱤ ᱤᱥᱠᱩᱞ ᱠᱷᱚᱱ ᱥᱤᱠᱷᱱᱟᱹᱛ ᱮ ᱮᱛᱚᱦᱚᱵ ᱞᱮᱫᱟ᱾ ᱤᱱᱟᱹ ᱛᱟᱭᱚᱢ ᱢᱟᱫᱷᱚᱵᱽᱯᱩᱨ ᱡᱩᱱᱤᱭᱟᱹᱨ ᱵᱮᱥᱤᱠ ᱤᱥᱠᱩᱞ ᱨᱮ ᱢᱚᱬᱮ ᱪᱟᱱᱟᱪ ᱫᱷᱟᱹᱵᱤᱡ ᱯᱟᱲᱦᱟᱣ ᱠᱟᱛᱮ ᱵᱟᱸᱥᱯᱟᱦᱟᱲᱤ ᱠᱮ. ᱯᱤ. ᱥᱤ. ᱦᱟᱭ ᱤᱥᱠᱩᱞ ᱨᱮᱭ ᱵᱷᱩᱨᱛᱤ ᱞᱮᱱᱟ᱾ ᱚᱸᱰᱮ ᱠᱷᱚᱱ ᱜᱮ ᱑᱙᱘᱓ ᱥᱟᱞ ᱨᱮ ᱢᱟᱫᱷᱭᱚᱢᱤᱠ ᱮ ᱯᱟᱥ ᱞᱮᱫᱟ᱾

 ᱠᱟᱹᱢᱤ ᱡᱤᱭᱚᱱ 
ᱜᱷᱟᱨᱚᱸᱡᱽ ᱨᱮᱱᱟᱜ ᱨᱮᱸᱜᱮᱡ ᱦᱟᱞᱚᱛ ᱠᱷᱟᱹᱛᱤᱨ ᱩᱱᱤ ᱫᱚ ᱞᱟᱦᱟ ᱥᱮᱫ ᱵᱟᱭ ᱯᱟᱲᱦᱟᱣ ᱫᱟᱲᱮᱭᱟᱫᱟ᱾ ᱟᱡ ᱨᱮᱱ ᱜᱷᱟᱨᱚᱸᱡᱽ ᱥᱟᱶ ᱦᱩᱜᱽᱞᱤ ᱦᱚᱱᱚᱛ ᱨᱮᱱᱟᱜ ᱠᱷᱚᱱᱭᱟᱱ ᱨᱮ ᱛᱟᱦᱮᱸᱱ ᱠᱚ ᱮᱛᱚᱦᱚᱵ ᱠᱮᱫᱟ᱾ ᱑᱙᱘᱕ ᱥᱟᱞ ᱨᱮ ᱩᱱᱤ ᱫᱚ 'ᱫᱩᱨᱜᱟᱯᱩᱨ ᱢᱮᱞᱤᱭᱮᱵᱚᱞ ᱯᱨᱟᱭᱵᱷᱮᱴ ᱞᱤᱢᱤᱴᱮᱰ' ᱨᱮ ᱥᱤᱠᱤᱣᱨᱤᱴᱤ ᱜᱟᱨᱰ ᱞᱮᱠᱟᱛᱮ ᱠᱟᱹᱢᱤ ᱨᱮᱭ ᱥᱮᱞᱮᱫ ᱞᱮᱱᱟ᱾ ᱤᱱᱟᱹ ᱛᱟᱭᱚᱢ ᱴᱟᱭᱯᱤᱝ ᱥᱮᱬᱟ ᱠᱟᱛᱮ ᱑᱙᱘᱖ ᱥᱟᱞ ᱨᱮ ᱯᱚᱪᱷᱤᱢ ᱵᱟᱝᱞᱟ ᱥᱚᱨᱠᱟᱨ ᱟᱜ 'ᱨᱮᱱᱴ ᱠᱚᱱᱴᱨᱚᱞ' ᱚᱯᱷᱤᱥ ᱨᱮᱭ ᱥᱮᱞᱮᱫ ᱞᱮᱱᱟ᱾

 ᱥᱟᱶᱦᱮᱫ ᱪᱟᱨᱪᱟ 
᱑᱙᱗᱐ ᱜᱮᱞᱟᱝ ᱥᱮᱨᱢᱟ ᱨᱮᱱᱟᱜ ᱢᱩᱪᱟᱹᱫ ᱥᱮᱫ ᱠᱷᱚᱱ ᱩᱱᱤ ᱫᱚ ᱥᱟᱶᱦᱮᱫ ᱥᱟᱶ ᱡᱚᱯᱲᱟᱣ ᱮ ᱛᱟᱦᱮᱸ ᱠᱟᱱᱟ᱾ ᱑᱙᱘᱐ ᱜᱮᱞᱟᱝ ᱥᱮᱨᱢᱟ ᱨᱮ ᱟᱡᱟᱜ ᱚᱞ ᱠᱚ ᱯᱟᱨᱥᱟᱞ ᱮᱛᱚᱦᱚᱵ ᱞᱮᱱᱟ᱾ ᱩᱱᱤ ᱫᱚ ᱟᱭᱢᱟ ᱠᱟᱹᱦᱱᱤ, ᱚᱱᱚᱲᱦᱮ, ᱥᱮᱨᱮᱧ, ᱚᱱᱚᱞ ᱟᱨ ᱜᱟᱭᱟᱱ ᱠᱚᱦᱚᱸᱭ ᱚᱞ ᱟᱠᱟᱫᱟ᱾ ᱒᱐᱐᱕ ᱥᱟᱞ ᱠᱷᱚᱱ ᱩᱱᱤ ᱫᱚ 'ᱛᱚᱯᱚᱞ' ᱥᱟᱶᱦᱮᱫ ᱯᱟᱛᱷᱟᱢ ᱨᱮᱱᱤᱡ ᱥᱟᱥᱟᱯᱲᱟᱣᱤᱡ ᱞᱮᱠᱟᱛᱮ ᱠᱟᱹᱢᱤ ᱠᱟᱱᱟᱭ᱾

 ᱯᱟᱨᱥᱟᱞ ᱟᱠᱟᱱ ᱯᱩᱛᱷᱤ ᱠᱚ 
 ᱛᱮᱨᱮᱫᱮᱡ - ᱠᱟᱹᱦᱱᱤ ᱛᱩᱢᱟᱹᱞ, ᱒᱐᱐᱐ ᱥᱟᱞ ᱨᱮ ᱯᱟᱨᱥᱟᱞ ᱟᱠᱟᱱᱟ᱾
 ᱡᱷᱤᱸᱜᱟᱵᱟᱦᱟ- ᱱᱤᱡᱮ ᱛᱮ ᱚᱞ ᱟᱠᱟᱫ ᱥᱮᱨᱮᱧ ᱛᱩᱢᱟᱹᱞ, ᱒᱐᱐᱓ ᱥᱟᱞ ᱨᱮ ᱯᱟᱨᱥᱟᱞ ᱟᱠᱟᱱᱟ᱾

 ᱥᱤᱨᱯᱷᱟᱹ ᱟᱨ ᱢᱟᱱᱚᱛ 
 ᱒᱐᱐᱐ ᱥᱟᱞ ᱨᱮ 'ᱛᱮᱨᱮᱫᱮᱡ' ᱯᱩᱛᱷᱤ ᱞᱟᱹᱜᱤᱫ ᱥᱚᱨᱮᱥ ᱠᱟᱹᱦᱱᱤ ᱚᱱᱚᱞᱤᱭᱟᱹ ᱞᱮᱠᱟᱛᱮ AISWA ᱯᱟᱦᱴᱟ ᱠᱷᱚᱱ ᱥᱤᱨᱯᱷᱟᱹ᱾
 ᱒᱐᱐᱓ ᱥᱟᱞ ᱨᱮ ᱦᱩᱜᱽᱞᱤ ᱦᱚᱱᱚᱛ ᱥᱟᱶᱦᱮᱫ ᱯᱚᱨᱤᱥᱚᱫᱽ ᱯᱟᱦᱴᱟ ᱠᱷᱚᱱ ᱢᱟᱱ ᱥᱟᱠᱟᱢ᱾
 ᱒᱐᱐᱔ ᱥᱟᱞ ᱨᱮ 'ᱨᱩᱥᱤᱠᱟ ᱢᱟᱰᱣᱟ' ᱯᱟᱦᱴᱟ ᱠᱷᱚᱱ ᱢᱟᱱᱚᱛ᱾

ᱥᱟᱹᱠᱷᱭᱟᱹᱛ

ᱵᱟᱨᱦᱮ ᱡᱚᱱᱚᱲ

ᱛᱷᱚᱠ:ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ:᱑᱙᱕᱙ ᱨᱮ ᱡᱟᱱᱟᱢ ᱟᱠᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱯᱚᱪᱷᱤᱢ ᱵᱟᱝᱞᱟ ᱨᱮᱱ ᱦᱚᱲ
ᱛᱷᱚᱠ: ᱯᱚᱪᱷᱤᱢ ᱵᱟᱝᱞᱟ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱯᱚᱪᱷᱤᱢ ᱵᱟᱝᱞᱟ ᱨᱮᱱ ᱥᱟᱱᱛᱟᱲ
ᱛᱷᱚᱠ: ᱵᱟᱸᱠᱩᱲᱟ ᱦᱚᱱᱚᱛ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ